Kompakte sportnuts met sewe sitplekkeKompakte sportnutse is tans uiters gewild. Dit is die nuwe sedanmotor met ŉ groot voordeel – sommige het ŉ derde ry sitplekke. Já, daai sitplekke is gewoonlik klein en beknop, maar wanneer ŉ mens hulle nodig het, is hulle daar. In hierdie geval praat ons van Mercedes-Benz se nuwe GLB. Hul GL-reeks begin met GLA, GLB, GLC, GLE en GLS, van klein na groot. Die GLA in sy nuutste weergawe lyk meer soos ŉ MPV-mammabuksie. Die GLB is lekker vierkantig, met ŉ uiters moderne ontwerp. Die binneruim is slim en ruim, terwyl hy steeds Mercedes-Benz se huidige ontwerptaal praat. Die truuk met die GLB is sy derde ry sitplekke. Die meganismes werk maklik, en dit bring ŉ ander dimensie aan dié klein sportnuts. Die GLB bly ŉ luukse Mercedes-Benz. Daar is sewe lugsakke, met twee wat opsioneel ekstra is. Daar is ŉ reusesondak, klimaatbeheer, aanpasbare spoedkontrole met al die aktiewe veiligheidstelsels soos baanbeheer, botsingwaarskuwing en noodremhulp. Onder die kap skuil Mercedes se 2.0-viersilinderturbopetrolenjin wat 165 kW en 350 Nm bied. Die enjin is gepaard aan Mercedes se 8-spoed-dubbelkoppelaarouto-ratkas. Ek persoonlik verkies hul gewone wringkragomsitter outo. As ŉ mens 165 kW aan die voorwiele stoot, kan dit aan die stuur trek, wat onaangenaam is en nie gepas is vir dié tipe voertuig nie. Op die pad toer die GLB heel lekker. Hy lei egter aan dieselfde siekte as die meeste moderne Merc’s … en dis sy harde vering. Na my mening kan die rit beslis baie meer soepel wees. Padhouvermoë is beter as wat nodig is in dié segment – maar ek neem aan die vering moet lekker sterk wees agter indien die GLB sewe passasiers dra. Dit bring my by die opsomming van die GLB 250. Ek persoonlik dink die GLB 220d 4Matic is ŉ beter opsie, vir twee redes. ŉ Mens het nie die 165 kW nodig nie en vir dieselfde geld bied die diesel vierwielaandrywing. Indien jy en jou gesin die GLB dus wil gebruik om ŉ bietjie van die teerpad af te wandel, dan het jy altyd die gemoedsrus van die 4Matic-vierwielaandrywingstelsel. Die diesel sal ook beter brandstofverbruik bied as die petrolweergawe. Die reeks lyk só: Die reeks word gedek deur ŉ 2 jaar/onbeperkte km-waarborg en 5 jaar/100 000 km‑ omvattende instandhoudingsplan. Die kompetisie lyk só: 5 jaar/90 000 km- diensplan 3 jaar/90 000 km-diensplan 5 jaar/90 000 km-diensplan Tussen dié mededingers is die Mitsubishi, Nissan, Volkswagen en Land Rover almal met vierwielaandrywing toegerus. Die Nissan is nie só luuks soos die ander nie. As geld nie ŉ probleem is nie, sou ek na die Land Rover en Mercedes-Benz kyk.